Winkelsentrum ontruim ná bomdreigementDie dreigement is Donderdagoggend gemaak. (Foto: Blue Route Mall/Facebook) ŉ Bomdreigement wat Donderdagoggend by ŉ winkelsentrum in Kaapstad gemaak is, het tot gevolg gehad dat honderde kopers inderhaas uit elke punt van die sentrum gestroom het. Kapt. FC van Wyk, polisiewoordvoerder, het aan Maroela Media bevestig dat die dreigement laatoggend by die Blue Route Mall in Tokai gemaak is. “Al die mense moes kort daarna die sentrum verlaat, terwyl die polisie na die toneel ontbied is.” Een van die kopers wat inderhaas haar inkopies moes los, het ŉ video op sosiale media gedeel waar talle mense buite die sentrum rondstaan. “Laat ek jou sê, om die sirenes te hoor afgaan en honderde mense te sien uithardloop is nie ŉ grap nie,” skryf sy. Volgens Van Wyk is die polisie steeds op die toneel en in die proses om die winkelsentrum te fynkam. Dit is nog nie duidelik wie die dreigement gemaak het en of daar wel ŉ bom op die perseel is nie. Blue Route Mall. (Foto: Blue Route Mall/Facebook)